Camilla er ansatt i stilling på 14,08 prosent: – Helt tullete
Samtidig som helsevesenet skriker etter folk, må hun kjempe for heltidsstilling.  Camilla Lie (26) elsker jobben sin som helsefagarbeider.  – Jeg brenner veldig for yrket mitt og har mye stolthet i det. Du får bruke både hodet og kroppen, sier Lie. Hun var ferdig utdannet i 2018, men har aldri hatt en heltidsstilling. Nå har hun fast jobb på 14,08 prosent i Enebakk kommune.  – Det er helt tullete. Jeg kan ikke forstå at det er nødvendig med så små stillinger, sier Lie som også er tillitsvalgt for Fagforbundet i Enebakk. For å få økonomien til å gå rundt, tar hun ekstravakter og har tilkallingsjobb på en skole i kommunen.  I planlegging av turnus får hun ofte mer jobb enn 14,08 prosent, men hvor mye varierer.  For henne er det belastende at hverdagen er så usikker, men hun tenker først og fremst på pasientene. – De trenger trygghet. Det får de ikke når det er så mange ulike ansatte i små stillinger, sier Lie.  Kommunalsjef for helse- og mestring i Enebakk, Sissel Ruud-Hansen, sier de streber etter å gi alle sine helsefagarbeidere hele stillinger. – Dette lar seg dog ikke alltid løse, da ansatte kan ha ønsker som spesifikke vakter og tider som må sees i en kabal med mange andre og som derfor ikke alltid kan imøtekommes. Det er med andre ord mange hensyn som må tas, sier Ruud-Hansen. Ruud-Hansen sier kommunen er opptatt av å ha tett dialog med de ansatte og at de strekker seg langt – både for de ansatte og beboerne. – Beboernes behov står alltid i fokus, da de er hele grunnlaget for vår tjeneste, sier Ruud-Hansen. Stor mangel på helsepersonell Fagforbundet overvåker alle utlyste stillinger for helsefagarbeidere.  De siste fem årene har det blitt utlyst nesten 110.000 stillinger. Ifølge Fagforbundet var bare 19 prosent av dem heltidsstillinger. – Camillas situasjon er dessverre ikke unik. Norge er avhengig av at mange unge velger yrker i helsevesenet. Da må vi ha noe mer å tilby dem enn små deltidsstillinger og uforutsigbare vakter, sier leder i Fagforbundet Mette Nord.  – De må få hele, faste stillinger det går an å leve av og med, sier Nord. En fersk rapport viser at hvert år er det 30.000 arbeidstagere som ønsker høyere stillingsprosent.  Samtidig som Camilla Lie ønsker seg en heltidsstilling, skriker helsevesenet etter folk. Behovet for helsepersonell kommer bare til å øke, etter hvert som befolkningen blir eldre. En av løsningene som er foreslått, er å få flere faggrupper inn i helsetjenesten. Som helsefagarbeidere.  – Helsekommisjonen, helseministeren og flere peker på at helsefagarbeideren er viktig for å løse mange av utfordringene i helsesektoren, men det forutsetter at vi gir de hele og faste stillinger, sier Nord.  – Vondt å stå i Et stort problem i helsevesenet er at mange slutter i yrket.  Selv om Camilla Lie elsker jobben sin, ser hun ikke for seg at hun kan fortsette i en så liten stilling i lang tid. – Det er så vondt å stå i når man er så engasjert i jobben og vil gjøre den så godt du kan, men så får du ikke muligheten, sier Lie.  Som de aller fleste ønsker hun seg trygghet, slik at hun kan kjøpe seg bolig og bil. Men hun er ikke klar for å gi seg enda. – Jeg trives veldig når jeg er på jobb og det er derfor jeg fortsatt er her, sier Lie.
Camilla Lie (26) er helsefagarbeider og har fast stilling på 14,08 prosent i Enebakk kommune. De siste fem årene har det blitt utlyst nesten 110.000 stillinger for helsefagarbeidere. Ifølge Fagforbundet var bare 19 prosent av dem heltidsstillinger. Helsetjenesten mangler folk og en løsning som er pekt på, er å få flere faggrupper inn i tjenesten. Som helsefagarbeidere.